Komisijos reglamentas (EB) Nr. 1880/2001
2001 m. rugsėjo 26 d.
iš dalies keičiantis Reglamentą (EB) Nr. 1621/1999, nustatantį išsamias Tarybos reglamento (EB) Nr. 2201/96 taikymo taisykles dėl pagalbos vynuogių, skirtų tam tikrų veislių džiovintų vynuogių gamybai, auginimui
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. spalio 28 d. Tarybos reglamentą (EB) Nr. 2201/96 dėl bendro perdirbtų vaisių ir daržovių produktų rinkų organizavimo [1] su paskutiniais pakeitimais, padarytais Reglamentu (EB) Nr. 1239/2001 [2], ypač į jo 7 straipsnio 5 dalį,
kadangi:
(1) 1999 m. liepos 22 d. Komisijos reglamento (EB) Nr. 1621/1999, nustatančio išsamias Tarybos reglamento (EB) Nr. 2201/96 taikymo taisykles dėl pagalbos vynuogių, skirtų tam tikrų veislių džiovintų vynuogių gamybai, auginimui [3], su pakeitimais, padarytais Reglamentu (EB) Nr. 2256/1999 [4], 13 straipsnio 2 dalies d punkte subjektams, kurie naudojosi Tarybos reglamente (EB) Nr. 399/94 dėl konkrečių priemonių džiovintoms vynuogėms [5] su pakeitimais, padarytais Reglamentu (EB) Nr. 2826/2000 [6], nustatytomis priemonėmis, numatytos pereinamosios priemonės dėl prievolės vežant neperdirbtas džiovintas vynuoges naudoti viena ant kitos uždedamas plastikines dėžes. Patenkinant Graikijos, kuri pranešė apie tiekimo sunkumus naudojant tokias dėžes, prašymą, išimties tvarka reikia pratęsti šių pereinamųjų priemonių taikymo laikotarpį vieneriems metams ir todėl nustatyti tarpinį reikalavimą, kad ne mažiau kaip 75 % pristatyto ir sandėliuojamo 2001-2002 prekybos rinkoje metais kiekio būtų pristatoma ir sandėliuojama tokiose dėžėse.
(2) Reglamento (EB) Nr. 1621/1999 5 straipsnio 1 dalyje nurodyta, kad sutartys turi būti sudarytos iki atitinkamų prekybos rinkoje metų rugpjūčio 1 d. ir jose turi būti reikalavimas, kad visą surinktą kiekį individualus augintojas ar augintojų organizacija pristatytų viena ant kitos uždedamose plastikinėse dėžėse, nepažeidžiant 13 straipsnio 2 dalies d punkte išdėstytų pereinamojo laikotarpio nuostatų. Atsižvelgiant į šių pereinamojo laikotarpio nuostatų pataisą dėl 2001-2002 prekybos rinkoje metų, galutinė tų metų sutarčių sudarymo data turi būti nukelta į 2001 m. rugsėjo 30 d.
(3) Šiame reglamente numatytos priemonės atitinka Perdirbtų vaisių ir daržovių produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Šiuo reglamentu Reglamento (EB) Nr. 1621/1999 13 straipsnio 2 dalis keičiama taip:
1) c punktas keičiamas taip:
"c) 5 straipsnyje nurodytas sutartis sudaro augintojai ar augintojų organizacijos ir perdirbėjai, kurie pateikė paraiškas dėl registracijos duomenų bazėje; 1999-2000, 2000-2001 ir 2001-2002 prekybos metų sutartys sudaromos ne vėliau kaip atitinkamai 1999 m. lapkričio 1 d., 2000 m. rugsėjo 1 d. ir 2001 m. rugsėjo 30 d.";
2) d punkto trečioji įtrauka keičiama taip:
"- ne mažiau kaip 75 % pristatyto ir saugojamo 2001-2002 prekybos metais kiekio."
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. rugsėjo 26 d.